## Emergències desescala a nivell 1 la situació d’emergència en la Comunitat Valenciana

*** El conseller Juan Carlos Valderrama agraïx a la ciutadania el seu comportament durant l’emergència i demana prudència en la carretera durant el pont de maig**

La Conselleria d’Emergències i Interior ha decidit, este matí, en una nova reunió de CECOPI, la desescalada a situació 1 del Pla territorial d’emergències en la Comunitat Valenciana, segons ha assenyalat el titular del departament, Juan Carlos Valderrama.

Al respecte, el conseller ha indicat que “el subministrament elèctric està restablit al 100 % i les comunicacions s’estan restablint gradualment, cada vegada va a major ritme, la qual cosa dona també una estabilitat i una seguretat a la ciutadania”.

Valderrama també ha explicat que la nit ha transcorregut “amb normalitat, sense incidències rellevants relacionades amb l’emergència, segons han informat els servicis d’intervenció”. I ha afegit que en el 1·1·2 s’han rebut unes 10.700 telefonades, “un nombre molt similar al d’un dia ordinari”.  
   
Per tot això, en la reunió del CECOPI s’ha decidit la desescalada a la situació 1 del Pla territorial d’emergències de la Comunitat Valenciana, amb un “seguiment minuciós per part del Centre de Coordinació d’Emergències sobre l’evolució d’esta situació que es va produir en tot el territori espanyol i en la Comunitat Valenciana i que va afectar tots els ciutadans”, ha remarcat.

**Recomanació per a la ciutadania**

El titular d’Emergències i Interior ha destacat que “tornem a la normalitat”, però ha demanat “màxima prudència en les carreteres, a on encara pot produir-se algun embossament, i més amb l’operació eixida en marxa pel pont de l’1 de maig”.

Així mateix, Juan Carlos Valderrama ha donat les gràcies a la ciutadania pel seu comportament durant l’apagada elèctrica, “per mantindre en tot moment la calma i la tranquil·litat”. I això mateix ha demanat per als pròxims dies: “Gaudisquen amb responsabilitat i seguretat”.

Fecha: 30/04/2025